《皂罗特髻 其二 题越州吴伯憩新词即用东坡起句》
清代·丁澎

采菱拾翠，傍越殿寻春，清歌徐度。何似吴均，善作多愁赋。

浣纱畔、雕栏倚遍，携红袖、潦倒旗亭暮。莫怜眉妩，恐琐窗人妒。

如听哀筝夜话，向谁行幽诉。鸳管写、乌丝百尺，待归去、都付双鬓女。

红牙轻按，唱彻愁春句。

作者简介：（约1622—1686）清浙江仁和人，字飞涛，号药园。回族。顺治十二年进士，官主事。充河南乡试副考官，荐升郎中。科场案起，以违例被劾，谪塞上五年。工诗。早年与毛先舒、柴绍炳等人称“西泠十子”，后又与宋琬、施闰章等人号“燕台七子”。有《信美堂诗选》、《扶荔堂集》。